Axa yet max sakbiajok,
max wajban oc ba eb yajawil eb sacerdote yin kꞌumbalba yetok eb icham winak,
cꞌal eb meẍtol yin ley Moisés,
yetok masanil juntzanxa eb sat yajaw.
Max lajwi tuꞌ,
max cꞌalon eb Jesús,
cax max bet yakꞌon eb bay Pilato,
cham yajaw.
Axa kꞌanlen el Pilato tuꞌ bay:
—¿Tom ach tiꞌ Reyal ach eb israel?
ẍi bay.
—Jaꞌ,
ayin toni,
ẍi Jesús.
Axa eb yajawil eb sacerdote,
xiwil tzet chi yalaj eb yiban Jesús.
Yuj tuꞌ xan max yal Pilato tuꞌ bay axca tiꞌ:
—¿Tom cꞌam chach takꞌwi jabok?
Ab wal jantak tzet chi yal eb en,
ẍi bay.
Palta Jesús xin,
cꞌam jabok max takꞌwi.
Yuj tuꞌ xan toxacꞌal chi cꞌayaj cꞌul Pilato yin.
Beybalnebilcꞌaltaꞌ yuj Pilato tol chi bekil junok eb aj preso yet kꞌin junjun abil,
atacꞌalaꞌ mac chi kꞌan bekchaj conob.
Ay jun nak anima chi yik Barrabás,
preso yayji yetok jaywanxa yetbi.
Yakꞌlejnak eb owal yetok eb yajaw.
Ay juntzan anima camnak yuj eb,
yet max yakꞌlen eb owal tuꞌ.
Axa jayoc bulnaj anima tuꞌ,
max kꞌanlen eb bay Pilato,
ta chi bekil junok eb aj preso axcacꞌaltaꞌ is beybal junjun kꞌin.
Axa yalon bay eb tuꞌ axca tiꞌ:
—¿A mi Cham e Reyal ayex israel ex tiꞌ,
che yochej chin bekilok?
ẍi bay eb.
Caytuꞌ max yut yaloni,
yujtol yojtakxa tol yuj chichoncꞌulal eb yajawil eb sacerdote yin,
xan max yitek eb satak.
Axa yakꞌon eb yajaw tuꞌ cꞌul eb anima,
yet watxꞌ a Barrabás chi kꞌan bekchaj eb.
Axa kꞌanlen Pilato tuꞌ bay eb anima tuꞌ junelxa:
—¿Tzet che yochej chi wut pax Cham che yaloc e Reyalok tu xin?
ẍi bay eb.
Axa yaj bulnaj eb yalon yin ipejal axca tiꞌ:
—Curusnelayokabi,
ẍixacꞌal eb.
—Palta,
¿tzet yetal junok yob max say yun max e yil xin?
ẍi bay eb.
Tol max teꞌ ajcꞌal yaw eb yaloni:
—Curusnelayokabi,
ẍixacꞌal eb.
Yujtol max yochej aj Pilato tol watxꞌ chi can yul sat conob,
xan a Barrabás max bekilok.
Max lajwi tuꞌ,
axa Jesús max yakꞌ makꞌlayok.
Catatuꞌ bian,
max yaon oc yul kꞌab eb ok aon oc yin curus.
Axa eb soldado max iontok Jesús bay yamakꞌil yatut cham yajaw.
A bay tuꞌ,
max wajbelaytek eb soldado masanil.
Max yaoc eb jun moradotak pichilej yin Jesús.
Max jalon seyay eb jun qꞌuix,
axa yaon ajtok eb yin is jolom coronaok.
Max lajwi tuꞌ,
max tzꞌakon yal eb bay axca tiꞌ:
—Tzalojan ach Reyal eb israel,
ẍixacꞌal eb bay.
Chi cꞌoli makꞌon oc eb jun aj yin is jolom.
Chi tzubli oc eb yin,
cax chi tzꞌakon ay jajan ba eb satak.
Max lajwi yetnen eb axca tu xin,
max yion el eb an moradotak pichilej tuꞌ yin,
cax max yaoncꞌaltaꞌ can oc eb is pichil.
Catatuꞌ bian max yiontok eb bay ok yaoc eb yin curus.
Ay jun winak aj Cirene chi yik Simón,
is mam Alejandro yetok Rufo.
Lananto jay bay max bet ecꞌjabok.
Max akꞌlay pural yuj eb soldado yikon bey is curusal Jesús.
A bay jun lugar chi yik Gólgota,
a tuꞌ max yitok eb Jesús.
(Gólgota chi yal elapnok:
Lugaril Bakil Jolomej.)
Max yakꞌ eb yal uva calan yetok junxa makan chi yik mirra yuqꞌuej.
Palta maj cha yucꞌ bay eb.
Max lajwi tuꞌ,
max yaon oc eb yin te curus,
cax max yakꞌon eb soldado suerte yin is pichil Cham,
yuj yilon eb tzetak yetal chi yican junjun eb.
A las nueve mi yet kꞌinibalil,
max yaon oc eb yin curus tuꞌ.
Ay jayeb letra tzꞌibbil ocok.
A chi aloni,
tzet yuj xan max low camich yiban.
A Cham Reyal eb Israel,
ẍi jayeb letra tuꞌ.
Ay cꞌapax cawan elkꞌom max curusnelay yetok Cham,
jun bay is watxꞌ kꞌab,
junxa bay is qꞌuexan.
Axa eb chi ecꞌ cawilal tuꞌ,
chi buchwajcan ajtok eb yin,
cax chi aj txꞌumnaj eb bay,
chi yalon eb:
—A… ach ton tiꞌ chochay templo Dios alaꞌ,
cax cha watxꞌnen aj is qꞌuexel yin cabjial.
Col a ba.
Ayantek yin te curus tuꞌ,
ẍi eb bay.
Acꞌalaꞌ eb yajawil eb sacerdote,
yetok eb meẍtol yin ley Moisés,
max buchwaj cꞌapax ajtok eb yin,
cax chi yalubtanen eb axca tiꞌ:
—Ay mac max coloꞌ,
palta aꞌ,
cꞌam chi jeꞌ colon pax ba tinaniꞌ,
ẍi eb.
Ta chi yi aytek ba yin curus jun chi yaloc ba Cristoal,
chi yaloc ba co reyalok ayon israel on tiꞌ,
chi jaoc co cꞌul yin,
ẍi eb.
Toltax eb locan aj yin curus tuꞌ yetok,
max buchwaj cꞌapax eb yin.
Axa yet max chumay cꞌu,
max kꞌekbi masanil yulyibankꞌinal,
masantacꞌal yet a las tres.
Yet-xacꞌal jun bek tuꞌ,
max aj yaw Jesús yin ipejal:
Eloí,
¿lama sabactani?
ẍi.
(Chi yal elapnok:
Ach in Diosal,
ach in Diosal,
¿tzet yuj xan chin a bekcanok?)
A eb ayicꞌ cawilal tuꞌ,
max yab eb yoc jun kꞌanej tuꞌ,
xan max yal eb axca tiꞌ:
—Abek,
a jun chekbej Dios chi yik Elías chi yawtej,
ẍi eb.
Max lajwi tuꞌ,
ay jun winak yanej toji,
maxcꞌal apni ocok,
max laon aytok jun tzet chi pososi xol vinagre.
Max yaon oc chon jun teꞌ,
cax max yaon ajtok yin tiꞌ Jesús,
max yaloni:
—Yilxa ba,
oktax jilaꞌ ta ok ul ilay aytek yuj Elías tuꞌ,
ẍi.
Axa yaj yaw Jesús junelxa yin ipejal tuꞌ.
Ti tol axa yel cꞌul tuꞌ.
Axa yay nicꞌnaj nan an kꞌap ayoc makilok yul nan templo Dios tuꞌ.
Max chaaytek tit nicꞌnaj chon,
masantacꞌal max ayol tilak.
Max yab cham yajawil eb soldado lecan oc satak Jesús yel yaw tuꞌ,
max yil wal tzet max yun cami,
xan max yal axca tiꞌ:
—A jun max cam tiꞌ,
titaꞌ tol yel caw Cꞌajol Dios,
ẍi cham.
Ay cꞌapax juntzan eb xal ix tꞌanantek najat.
Ajun María aj Magdala yetok eb,
cꞌal xal Salomé,
cꞌal María is txutx José yetok Jacobo,
nak tzunan unin.
A juntzan eb xal ix tiꞌ,
max ecꞌjabcꞌal yintak Cham yet ayicꞌ Cham bay Galilea.
Max akꞌlay serbil Cham yuj eb.
Xiwiltocꞌal juntzan eb xal ix junej toj yetok Cham bay Jerusalén.
A yet jun cꞌu tuꞌ,
cꞌual watxꞌnen eb is tzetak yetal ok kꞌanbalnej,
yujtol yecalokxacꞌal cꞌual xewilal.
Axa yet lananxa kꞌekbi xin,
max jay jun mimek winak xol eb yet yajawilal chi yik José aj Arimatea.
Echbanebil yoc Dios Yajawil yuj.
Cꞌam jabok chi xiwi,
max octok satak Pilato,
bet kꞌanon mimanil Jesús bay.
Caw wal max cꞌayaj cꞌul Pilato yet max yabeni tol mayal cam Jesús.
Yuj tuꞌ xan max bet yakꞌ tit cham yajawil eb soldado,
max kꞌanlen el bay,
ta mayal cam Cham.
A yet max yabeni tol mayal cami,
axa yalon tuꞌ tol chi jeꞌ toj yion aytek José tuꞌ is mimanil Cham.
A José tuꞌ,
max man jun sábana caw wal watxꞌ.
Catatuꞌ max bet yion aytek is mimanil Cham.
Max chulon oc jun sábana tuꞌ yin,
max bet yaoncan octok yul jun chꞌen chꞌen olbilxa,
cax max makchencan yetok jun chꞌen.
A María aj Magdala yetok María txutx José,
max yil eb bay max occantok is mimanil Cham.
A yet max aycan cꞌu yet cꞌual xewilal,
max man María aj Magdala,
yetok xal Salomé,
cꞌal María txutx Jacobo juntzan sukꞌukꞌi jab,
yuj toj yaon oc eb yin mimanil Jesús.
Axa yet max sakbi aj yet domingo,
max toj eb bay chꞌen chꞌen bay max mukay octok tuꞌ.
A wal yajol cꞌu,
max apni eb.
Axa yalon eb axca tiꞌ:
—¿Mac ok ion el chꞌen makilej bay mukan octok tuꞌ ayon?
ẍi eb.
A chꞌen makilej tuꞌ caw miman chꞌen,
palta axa yilontok eb,
elnakxa chꞌen.
Axa yet max ocapnok eb yul chꞌen chꞌen bay mukan tuꞌ,
max yilon eb tol chotan ay jun ángel bay yetcꞌulal watxꞌ kꞌab eb,
axca wal yili junok achꞌej.
Ayoc jun jokan sak pichilej yuj.
Caw wal max xiw eb ix sicꞌlibil.
Axa yalon bay eb tuꞌ:
—Manchak ex xiwi.
Ayex tiꞌ,
a Jesús aj Nazaret che sayicꞌok,
jun max alay oc yin curus.
Mayal ictzoj ajok.
Cꞌamxa mac ayicꞌ yul chꞌen tiꞌ.
Ilekto wali bay max ul yacan octek eb tiꞌ.
Asek,
alek bay juntzan eb is cuywom,
cꞌal yetok bay Pedro,
tol mayal babjitoj e satak bay Galilea.
Ok e yil yin bay tuꞌ,
axca max yut yaloncan ayex,
ẍi bay eb.